En mand kom grueligt galt afsted, da han i aftes satte sig bag rattet af sin bil med sprit i blodet. Omkring klokken 22.30 kørte han ad Luneborgvej ved Tylstrup, men da han kom til T-krydset ved Vildmosevej gik det galt. - Et vidne ser manden køre lige ud i krydset, så han har nok overset, at vejen ender, fortæller vagtchef hos Nordjyllands Politi, Per Jørgensen. Vidnet lægger mærke til, at manden er beruset, og der bliver tilkaldt en patrulje, der hiver alkometeret frem. - Ved det første forsøg blæser den 42-årige mand fra Jammerbugt-området promillen op på 2,65 og kort efter på 2,58, så manden bliver anholdt, og vi valgte på baggrund af den høje promille at konfiskere hans bil på stedet. Der venter nu manden et særdeles bekosteligt efterspil, hvor han både kan se frem til frakendelse af kørekort, en stor bøde og et farvel til sin bil.

Referat:
En mand forsøgte at snige en brandert hjem bag rattet men endte på mark. Politiet konfiskerede hans bil på stedet efter vild promille.